## Pravilnik o uvjetima, mjerilima, načinu i postupku pod kojima HRVI Domovinskog rata mogu obavljati radove i usluge

### NN 41/1997 (18.4.1997.), Pravilnik o uvjetima, mjerilima, načinu i postupku pod kojima HRVI Domovinskog rata mogu obavljati radove i usluge

# **MINISTARSTVO FINANCIJA**

Na temelju članka 36. stavka 2. Zakona o pravima hrvatskih branitelja
iz Domovinskog rata i članova njihovih obitelji ("Narodne novine" broj
108/96) ministar financija i ministar obrane donose

## **PRAVILNIK**

### **O UVJETIMA, MJERILIMA, NAČINU I POSTUPKU POD KOJIMA HRVI DOMOVINSKOG RATA MOGU OBAVLJATI RADOVE ILI USLUGE**

Članak 1.

Ovim Pravilnikom utvrđuju se uvjeti, mjerila, način i postupak pod kojima
su tijela državne uprave i ostala tijela državne vlasti i njihove službe,
tijela jedinica lokalne samouprave i uprave i njihove službe te druge pravne
osobe kada povjeravaju izvođenje radova ili obavljanje usluga koje se plaćaju
sredstvima državnog proračuna ili državnih jamstava sukladno zakonu, odnosno
proračuna jedinica lokalne samouprave ili uprave ili izvanproračunskih
fondova (u daljnjem tekstu: korisnici), obvezni s HRVI Domovinskog rata
koji sudjeluju u javnom natječaju sklopiti ugovor o obavljanju radova ili
usluga.

Članak 2.

(1) Prednost u sklapanju ugovora o izvođenju radova i obavljanju usluga
pod uvjetima iz najpovoljnije ponude imaju HRVI Domovinskog rata - obrtnici
te trgovačka društva u stopostotnom vlasništvu HRVI Domovinskog rata koji
su sa ostalim fizičkim ili pravnim osobama sudjelovali u javnom natječaju
u kojem je objavljena potreba za izvođenjem radova ili obavljanjem usluga.

(2) Pod sudjelovanjem u javnom natječaju u smislu ovog Pravilnika podrazumijeva
se podnošenje ponude u roku i mjestu navedenom u javnom natječaju.

(3) Najpovoljnija ponuda znači ponudu koja je u pravilu s najnižom cijenom.

Članak 3.

(1) Radi ostvarenja prava prednosti u sklapanju ugovora pod uvjetima
iz najpovoljnije ponude, HRVI Domovinskog rata moraju:

- sudjelovati u javnom nadmetanju,

- ispuniti sve uvjete javnog nadmetanja,

- ispuniti uvjete za obavljanje poslova i pružanje usluga koji su predmet
javnog nadmetanja glede opreme i strukture zaposlenih,

- potpisati izjavu da će najmanje 51% radova izvesti vlastitim sredstvima
(opremom i radnom snagom),

- ispuniti uvjet da cijena iz njihove ponude nije veća od 7% cijene
iz najpovoljnije ponude.

Članak 4.

(1) Radi ostvarenja prava prednosti u sklapanju ugovora pod uvjetima
iz najpovoljnije ponude HRVI Domovinskog rata može, u slučaju ispunjenja
uvjeta propisanih člankom 3. ovog Pravilnika, u roku od 3 dana od primitka
obavijesti o odabiru najpovoljnije ponude zatražiti uvid u najpovoljniju
ponudu i podnijeti zahtjev za sklapanje ugovora pod uvjetima iz najpovoljnije
ponude.

(2) Zahtjevu treba priložiti konačno rješenje o utvrđenom postotku oštećenja
organizma.

(3) Zahtjev iz stavka 1. ovog članka korisnik je obvezan riješiti u
roku od 8 dana od njegova primitka ili od primitka rješenja o prigovoru
na postupak javnog nadmetanja i odabir najpovoljnije ponude.

Članak 5.

Ako u javnom nadmetanju sudjeluje više ponuditelja HRVI Domovinskog
rata, prednost za sklapanje ugovora pod uvjetima iz najpovoljnije ponude
ima ponuditelj koji je u postupku javnog nadmetanja ponudio nižu cijenu.

Članak 6.

Posao dobiven na temelju prednosti u sklapanju ugovora ne može se dalje
ustupati sudionicima u javnom nadmetanju niti drugim izvođačima.

Članak 7.

Ovaj Pravilnik stupa na snagu osmog dana od dana objave u "Narodnim
novinama".

Klasa: 561-01/97-01/06.
Urbroj: 512-01-97-431/1
513-15/97-2
Zagreb, 21. veljače 1997.

 Ministar financijaMinistar obrane
**mr. Božo Prka,** v. r. **Gojko Šušak,** v. r.

Pravilnik, NN 41/1997-578